Účelom smernice 2008/52/ES o určitých aspektoch mediácie v občianskych a obchodných veciach vrátane oblasti rodinného práva je uľahčiť prístup k alternatívnym postupom riešenia sporov a podporovať riešenie sporov v priateľskom duchu prostredníctvom nabádania na používanie mediácie a zabezpečením vyváženého vzťahu medzi mediáciou a súdnym konaním. Uplatňuje sa v cezhraničných sporoch v občianskych a obchodných veciach a do vnútroštátneho práva sa mala transponovať do 21. mája 2011. Toto hodnotenie uplatňovania smernice sa vykonáva v súlade s článkom 11 smernice.

3.3.Mechanizmy kontroly kvality (článok 4 ods. 1)

3.3.1.Kódexy správania

Prijatie kódexov správania na vnútroštátnej úrovni vnímajú zainteresované strany ako dôležitý nástroj na zabezpečenie kvality mediácie. Vypracovanie a dodržiavanie kódexov správania vyžaduje 19 členských štátov, zatiaľ čo v ostatných členských štátoch stanovujú vlastné etické kódexy poskytovatelia mediácie. V niektorých prípadoch členské štáty prekročili minimálne požiadavky smernice a stanovili mediátorom a mediačným organizáciám povinné dodržiavania kódexov správania. V tejto súvislosti zohráva kľúčovú úlohu Európsky kódex správania pre mediátorov, keďže ho priamo používajú zainteresované strany alebo inšpiroval vnútroštátne či odvetvové kódexy. V niektorých členských štátoch je dodržiavanie európskeho kódexu stanovené zákonom, zatiaľ čo v iných členských štátoch sa kódex uplatňuje v praxi bez toho, aby to bolo stanovené zákonom. Väčšina zainteresovaných strán zastáva názor, že podnecovanie vypracovania a dodržiavania dobrovoľných kódexov mediátormi a organizáciami poskytujúcimi mediačné služby vyžadované podľa smernice je účinné. Preto sa zdá, že pokiaľ ide o kódexy správania, vykonávanie smernice je celkovo uspokojivé.

3.3.2.Normy kvality na poskytovanie mediačných služieb

18 členských štátov má pravidlá týkajúce sa mechanizmov kontroly kvality v oblasti poskytovania mediačných služieb. Väčšina členských štátov má zavedené povinné akreditačné postupy pre mediátorov a vedenie registrov pre mediátorov. Ak sa v právnych predpisoch nenachádzajú ustanovenia o registroch alebo akreditačných postupoch, mediačné organizácie si zvyčajne stanovili vlastné. V súčasnosti existuje v EÚ veľká rôznorodosť mechanizmov kontroly kvality.

Počas konzultácií vyjadrila veľká časť respondentov, spomedzi nich množstvo mediátorov, súhlas s vypracovaním noriem kvality platných pre celú EÚ, ktoré by sa týkali poskytovania mediačných služieb. Členské štáty však túto myšlienku podporili minimálne.

Respondenti vyjadrujúci súhlas s vypracovaním noriem kvality platných pre celú EÚ sa delili na tých, ktorí súhlasia s jednotnými normami pre celú EÚ, ktoré považujú za potrebné na ďalšiu podporu používania mediácie, a tých, ktorí súhlasia s minimálnymi normami na zabezpečenie jednotnosti, pri ktorých sa však zohľadnia aj miestne rozdiely v kultúrach mediácie. Ďalší zdôrazňovali, že európske normy by mali vychádzať z najprísnejších existujúcich vnútroštátnych noriem, aby sa zabránilo ich vypracovaniu na základe najmenšieho spoločného menovateľa.

Respondenti, ktorí nesúhlasili s vypracovaním noriem kvality platných pre celú EÚ, argumentovali, že takéto normy nie sú na úspech mediácie potrebné, že vnútroštátne normy sú príliš rozdielne, že vypracovanie takýchto noriem by sa malo ponechať na členské štáty, alebo že postačuje samoregulácia na každom vnútornom trhu. Zdôrazňovali tiež, že medzi jednotlivými členskými štátmi panujú zásadné kultúrne a právne rozdiely v oblasti riešenia sporov, ktoré majú vplyv na spôsob používania mediácie stranami. Jednotnosťou by sa spotrebiteľom obmedzil výber, čo by viedlo k sporom. V najlepšom prípade by mala Európska únia podporovať a uľahčovať výmenu osvedčených postupov.

Vzhľadom na neochotu členských štátov prijať záväzné normy kvality platné pre celú EÚ, ale aj na významnú podporu zainteresovaných strán, môže byť krokom vpred poskytnutie financií z prostriedkov EÚ na vypracovanie noriem kvality na poskytovanie mediačných služieb platných pre celú EÚ v kontexte práce Európskeho výboru pre normalizáciu (CEN), ktoré by riadili zainteresované strany, a to na základe nariadenia (EÚ) č. 1025/2012 o európskej normalizácii, napríklad dohody CWA výboru CEN. Napriek skutočnosti, že dohoda CWA by mala byť v plnej miere riadená trhom, je takéto financovanie možné, ak sa považuje za „nevyhnutnú a vhodnú na podporu právnych predpisov a politík Únie“.

3.4.Odborné vzdelávanie mediátorov (článok 4 ods. 2)

17 členských štátov podporuje čiastočne alebo úplne vo svojich vnútroštátnych právnych predpisoch odborné vzdelávanie alebo jeho reguláciu. Väčšina členských štátov prekračuje minimálne požiadavky smernice a zavedením ako povinnej reguluje počiatočné odborné vzdelávanie mediátorov. Mnohé členské štáty tiež zavádzajú požiadavku na ďalšie odborné vzdelávanie. V členských štátoch, v ktorých odborné vzdelávanie nie je regulované, poskytujú mediačné organizácie zvyčajne odborné vzdelávanie na dobrovoľnej báze.

Počas konzultácií sa veľká väčšina respondentov domnievala, že podpora počiatočného a ďalšieho odborného vzdelávania mediátorov, ktorá sa vyžaduje podľa smernice, je účinná. Ďalší zdôrazňovali veľké rozdiely a odchýlky medzi jednotlivými členskými štátmi, pokiaľ ide o vytváranie, uznávanie, rast a rozvoj profesie mediátora. Podľa ich názoru existuje určitý spoločný základ, ale aj malá synergia medzi rôznymi právomocami, pokiaľ ide o odborné vzdelávanie a stanovovanie noriem. Domnievajú sa, že odborné vzdelávanie mediátorov sa v Európe podstatne líši, pokiaľ ide o potrebný čas aj obsah odborného vzdelávania.